SKRIFTLIG FORESPØRGSEL E-0191/03

af Erik Meijer (GUE/NGL) til Rådet

(31. januar 2003)

Om: USA opstiller i stigende grad kriterier for EU's godkendelse eller afvisning af nye medlemsstater

1. Er Rådet fortsat af den opfattelse, at ud over Slovenien skal også de andre stater, der i det vestlige Balkan er opstået af den tidligere jugoslaviske føderation, have mulighed for, hvis de ønsker det, at blive medlem af EU inden for rammerne af de Københavnskriterier, som finder anvendelse på alle ansøgerlande?

2. Kan Rådet bekræfte, at den amerikanske særlige udsending for krigsforbrydelser, Pierre-Richard Prosper, som i øjeblikket besøger de vestlige Balkanlande, kræver, at Bosnien-Hercegovina og Serbien udleverer den tidligere præsident og den tidligere hærchef for Republika Srepska i Bosnien til Jugoslavien-tribunalet i Haag?

3. Har Rådet kendskab til forlydender om, at den særlige udsending truer de i spørgsmål 2 nævnte stater ikke blot med nedsættelse af de amerikanske finansielle bidrag og manglende støtte ved opnåelse af medlemskab af internationale organisationer, som USA selv er medlem af, hvis det ikke lykkes dem inden længe at udlevere de nævnte personer, men også med, at de ikke vil kunne opnå medlemskab af EU?

4. Er Rådet enig i, at hvor ønskeligt det end måtte være at bringe krigsforbrydere for en domstol, udgør dette ingen særlig betingelse, som et land uden for EU kan pålægge, for at tiltrædelse af EU bliver mulig?

5. Har Rådet bemærket, at USA tidligere har blandet sig i spørgsmålet om nye landes tiltrædelse af EU ved i modstrid med den afstukne kurs at presse på for en hurtig og betingelsesløs optagelse af Tyrkiet?

6. Hvilket grundlag har USA for at skabe det indtryk, at De Forenede Stater har nogen som helst beslutningskompetence i spørgsmålet om nye staters tiltrædelse af EU?

7. Agter Rådet at gøre det klart for USA, at godkendelse af nye medlemsstater udelukkende er et spørgsmål, der henhører under EU's, dets medlemsstaters og ansøgerlandenes fælles kompetence, og på ingen måde er et anliggende for magter uden for Europa?

Kilde: Den nederlandske udgave af dagbladet Metro af 20.1.2003.

Svar

(21. juli 2003)

1. Landene i det vestlige Balkan fik deres europæiske perspektiv (potentielle kandidatlande) bekræftet på Zagreb-topmødet i november 2000 på grundlag af konklusionerne fra Det Europæiske Råd i Feira den 19.-20. juni 2000. Det Europæiske Råd i København den 12.-13. december 2002 erindrede for nyligt om de kriterier for medlemskab, der blev fastlagt på Det Europæiske Råds møde i København i juni 1993, og bekræftede på ny det europæiske perspektiv for landene i det vestlige Balkan.

2. Den Europæiske Union tillægger det meget stor betydning, at Radovan Karadzic, Ratko Mladic og general Gotovina udleveres til ICTY. Med hensyn til USA's holdning bør det ærede parlamentsmedlem rette sin forespørgsel direkte til de kompetente myndigheder.

3. Rådet er bekendt med, at USA's Kongres indsatte en særlig klausul i loven om udenlandsk bistand i 2003, hvorved USA praktisk taget har indefrosset sin støtte til Serbien på 110 mio. dollars indtil den 15. juni. Indefrysningen vil blive ophævet, hvis udenrigsminister Colin Powell meddeler Kongressen, at Serbien har opfyldt betingelserne for samarbejde med ICTY.

4. Rådet er ikke bekendt med, at ambassadør Prosper skulle have fremsat trusler vedrørende disse landes eventuelle medlemskab af EU, men er klar over, at USA tillægger det stor betydning, at USA og EU sender det samme budskab om fuldt samarbejde med ICTY.

Rådet gentager, at alle lande og parter i den vestlige Balkanregion må samarbejde fuldt ud med ICTY. Fuldt samarbejde med ICTY er altafgørende for yderligere tilnærmelse til EU.

Endelig vil Rådet gerne understrege over for det ærede parlamentsmedlem, at ansøgninger om medlemskab af Den Europæiske Union udelukkende behandles ud fra vilkårene i artikel 49 i traktaten om Den Europæiske union, der fastsætter princippet om, at Den Europæiske Union selvstændigt træffer beslutningen.